Ignacio Villamor

Si **Ignacio Borbon Villamor** (Pebrero 1, 1863 – Mayo 23, 1933) sarong Filipinong abogado, nagin Katuwang na Hukom sa Korte Suprema. Siya namundag sa Abra, Filipinas asin kaenot-enoteng Filipinong presidente kan Unibersidad kan Pilipinas. Si mahistradong Villamor iyo an ama kan aviation hero na si Kapitan Jesus A. Villamor, an kumander kan 6th Pursuit Squadron, sa lindong kan Philippine Army Air Corps.

## Kaamayi sa Buhay

Si Ignacio B. Villamor namundag sa Bangued, Abra kan Pebrero 1, 1863 sa mga magurang niyang sinda Florencio Villamor asin Wenceslawa Borbon. Hubinon pa siya kan nagadan an saiyang ama. Nagpoon kuta pag'adal sa Seminario Conciliar kan  Vigan, Ilocos Sur alagad dai mansana nagpadagos.
Kan 1882, siya nag'entra sa San Juan de Letran sa Manila asin nakamit an Batsilyer en Arte asin an  master's degree sa Unibersidad nin Santo Tomas. Sa Unibersidad na ini, siya nakatapos nin abogasiya kan Marso kan 1893 manta na tinatapos an adal sa duwang-taon na kurso sa Literatura asin Pilosopiya. Siya nakapangagom ki Mariquita Flores asin pagsasaro ninda nagbunga nin limang aki. 

## Karera
**Edukasyon**

Siya an kagtugdas kan College of San Antonio de Padua kan 1889, asin siya man an delegado kan saiyang probinsya  duman sa Kongreso nin Malolos asin siya partisipadong gayo sa pagpanday kan Konstitusyon Filipina, urog na sa probisyon mapadapit kan edukasyon unibersal para sa gabos. Katuwang si Enrique Mendiola, sinda nagmukna kan Liceo de Manila kan Hunyo 29, 1900 kun saen siya nagin profesor asin sekretaryo.

**Hudikatura**

Kan Pebrero 16, 1901, siya nagsirbe bilang prosecuting fiscal sa Pangasinan asin nagin juez sa Court of First Instance kan ikaanom na judicial district, na binibilog kan Cavite, Laguna, asin Tayabas. Dangan siya nanombrahan Solicitor General poon Hulyo 17, 1906 abot Hulyo 1, 1908 asin nanombrahan Attorney General of the Philippines poon Hulyo 1, 1908 sundo Hunyo 30, 1914.

Kan 1913, si Villamor iyo an nagin Sekretaryo Ehekutibo kan  Philippine Commission nin Filipinas, asin direktor kan Bureau of Customs kan 1918.

### Unibersidad kan Pilipinas

Siya nanombrahan presidente kan Unibersidad kan Pilipinas (UP) kan 1915, asin siya na ngani an pinakaenot na Filipinong nagtukaw bilang pamayo kan UP na sinalidahan niya an Amerikanong si Murray Bartlett. Sa pamamayo niya, an UP nagdakula, mala ta nadugang an mga iba pang departamento arog kan  Conservatory of Music an pagbukas kan College of Education asin kan University High School. An Junior College of Liberal Arts sa Cebu City  natugdas man. Sa paguunoy asin pagsunson ni Cebu Governor Manuel Roa na iyo an nagpetisyon  kan pagtugdas kaini kan Abril 30, 1918, na siring na pangyayari namukna sa ri'gon kan Akta Nu. 2759 na ini man inampuyonan ni Speaker of the Philippine Commission Sergio Osmeña. Kan an kolehiyong ini nagbukas kan Hulyo 1, 1918, an enot na registrar iyo si Paulino Gullas na an enot man na dekano iyo si Dr. Lawrence Wharton.

## Ibang talento

Si Ignacio Villamor tataong magtaram, magsurat asin magbasa asin nakakasurat man sa Ingles, Espanyol, Latin, Ilokano, Tagalog asin iba pang mga lenggwahe kan Filipinas. Lingaan niya an magtogtog sa gitara, saka siya may sa edukadong pag'apresyar sa arte asin iskultura. Mahiwas siyang nagbasa asin nakatipon nin hustong kabatiran sa agrikultura, edukasyon, sosyolohiya, historya asin dangan kaini nakamit an distingidong reputasyon sa mga aktibidad na ini komo tunay na iskolar. 

Sa hiwas kan karera niya, nahimo niyang magsurat asin magpalagda nin kun ano-anong publikasyon nagsesentro sa saiyang adal asin mga interes.
 
## Publikasyon

* Criminality in the Philippine Islands
* Commentaries on the Election Law
* Election Frauds and Their Remedies
* Japan’s Educational Development
* Slavery in the Philippines
* Industrious Men
* Ancient Filipino Writing
* The University of Santo Tomas in Her Third Century.

## Toltolan